
KnowledgeBridge – Az érettségire való felkészülés fontossága a romániai magyar közösségben

Kulcsszavak: Tanulássegítés, Közösségépítés, Anyanyelvi támogatás, Tudásmegosztás, Digitális platform
A dolgozat célja egy olyan alkalmazás bemutatása, amely elsődlegesen középiskolás diákok tanulását hivatott megkönnyíteni. Köztudott, hogy az érettségi az egyik legnehezebb mozzanata egy diák életének. Ezt nehezíti, hogy sok esetben a megfelelő információkat nehezen kezelhető, olykor elavult állami oldalakon találhatják meg.
Ezen probléma megoldására jött létre a KnowledgeBridge platform, mely nem csak a dokumentumok, hasznos anyagok és segédletek összegyűjtését könnyíti meg, de lehetőséget biztosít a tananyaggal kapcsolatos kérdések megvitatására, ami egy mélyebb megértést és az új nézőpontból való szemlélést szorgalmazza.
Mivel a célcsoport a romániai magyar középiskolás diákok közössége, így kiemelkedően fontos az, hogy elősegítse az új kapcsolatok kialakulását, az anyanyelven való kommunikáció ösztönzését, a tanulás és tanítás minőségének javítását és egységesítését. Emellett a platform célja, hogy elősegítse, hogy a diákok ne csak tanuljanak egymástól, de tanítsák is egymást, erősítve a közösségbe való tartozást, az énképet és a személyes fejlődést.
Továbbá a diákok nem csak egymástól, hanem más pedagógusoktól is tanulhatnak, így a diák- és tanárközösségek közötti kapcsolatteremtésnek is kiemelkedő szerepe van. Ez nem csak a személyre szabott tananyagok és segédletek megosztásában, de a közvetlen visszajelzés általi fejlődésben is releváns. Ennélfogva, nem csak az oda-vissza történő kommunikációt, de a motivációt és az oktatás minőségét is javítja.
A platform hatékonyságának érdekében egy felmérést végeztünk romániai magyar középiskolás diákok egy csoportján. Ezen kutatás arra hivatott rávilágítani, hogy mennyire fontos, hogy kisebbségként megfelelő segítséget kapjunk a tanuláshoz. Továbbá, hogy a platform kellőképpen elősegíti-e az elvárt közösség kialakulását, ezáltal eredményesebbé téve a tudásátadást.
Összegezve, a KnowledgeBridge nem csupán egy tananyag összegyűjtő platform, hanem egy olyan közösségi tér, ahol a romániai magyar diákok és tanárok tudás- és tapasztalatátadás mellett egy biztonságos teret alakítanak ki az életre való felkészülés érdekében.



